**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2021-04-30 Nr. TAR-52

Posėdžio data 2021-04-27. Pradžia 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Artūras Razbadauskas, Alina Velykienė, Antanas Kontautas, Jurijus Šeršniovas, V. Raugelė, A. Cesiulis.

Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, Savivaldybės administracijos direktoriaus pavaduotoja A. Dirgėlienė, Transporto skyriaus vedėjas R. Mockus.

Kviestieji asmenys: Senamiesčio verslininkų sąjungos deleguota atstovė I. Česnakienė, Klaipėdos keleivinio transporto l. e. p. direktorius A. Samuilovas.

Dėl darbotvarkės.

K. Bagdonas prašo darbotvarkės klausimą svarstyti pirmu.

DARBOTVARKĖ (pritarta-5):

1. Informacija apie COVID-19 situaciją. Pranešėja A. Dirgėlienė.

2. Dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-356 „Dėl vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti tvarkos“ pakeitimo. Pranešėjas R. Mockus.

1. SVARSTYTA. Informacija apie COVID-19 situaciją.

Pranešėja – A. Dirgėlienė. Pateikia informaciją apie e-registracijos sistemą, jos veikimą, įtaką gyventojams, eilėms ir visam procesui.

V. Raugelė prašo prie pateikiamos lentelės ties kiekvienu punktu (ne tik prie testavimo, bet ir prie vakcinavimo) pateikti palyginimą ir su kitomis savivaldybėmis.

NUTARTA. Informacija išklausyta. Papildyti lentelę ir pateikiant palyginimą (diagnostinių tyrimų, testavimo, pristatytų vakcinų dozių, sunaudotų vakcinų) ir su kitomis savivaldybėmis.

2. SVARSTYTA. Dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-356 „Dėl vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti tvarkos“ pakeitimo.

Pranešėjas – R. Mockus. Teigia, kad darnaus judumo plano tikslai - riboti transporto eismą senamiestyje ir miesto centrinėje dalyje, formuoti netranzitines zonas gyvenamuosiuose rajonuose. Dvigubai sumažinti transporto eismą senamiestyje, keičiant eismo organizaciją, mažinant stovėjimo vietų skaičių, didinant parkavimo kainą ir iškeliant automobilių stovėjimo vietas prie senamiesčio ir centro žiedų.

Sako, kad daugelyje gatvių, pasiekus didesnį nei 85 proc. piko metu užimtumo rodiklį, siūloma keisti rinkliavos zonų ribas bei rinkliavos kainą. Sprendimu siekiama aktyviau reguliuoti eismo srautus, netvarkingą parkavimą mokamų zonų prieigose, taip pat – daugiau erdvės suteikti pėstiesiems, dviratininkams, mažinti triukšmo lygį mieste, oro taršą, asmeninio transporto naudojimą, skatinti alternatyvius keliavimo būdus, įgyvendinti darnaus judumo plano principus, nulinės zonos senamiestyje atsiradimą.

Pateikia apibendrinimą, kas keitėsi nuo vasario mėnesį pateikto sprendimo projekto.

I. Česnakienė Senamiesčio verslininkų sąjungos deleguota atstovė pasisako prieš kainų kėlimą iki 2023 metų.

V. Raugelė prašo pateikti prie posėdžio medžiagos - verslininkų raštus, protokolus, galiojančią nuostatų redakciją ir visą kitą aktualią informaciją, kuri įgalina politikus ir tarybos narius priimti sprendimus, analizuoti medžiagą.

Sako, kad sprendimo projekto aiškinamajame rašte rašoma, kad siekiama triukšmo, oro taršos mažinimo, srautų valdymo ir netvarkingo parkavimo reguliavimo, tačiau jokių skaičių, duomenų, rodiklių (esamų ir siektinų) nėra pateikta. Teigia, kad niekas nepasisako prieš nuostatų keitimą, indeksavimą, bet mano, kad reikia aiškių tikslų, ilgalaikio plano, apčiuopiamų rodiklių. V. Raugelė vertina sprendimą kaip kompleksinį, tačiau mano, kad pagrindinis klausimas dėl senamiesčio – reikia sėsti prie senamiesčio gaivinimo plano.

V. Raugelė sako, kad reikėtų papildyti Vietinės rinkliavos už naudojimąsi savivaldybės tarybos nustatytomis mokamomis vietomis automobiliams statyti Klaipėdos mieste nuostatų (toliau – Nuostatai) 4 punktą - reglamentuoti triukšmo, oro taršos, eismo srautų ir netvarkingo parkavimo reguliavimo mažinimo rodiklius. Siūlo papildyti Nuostatus apie viešą rinkliavos surinkimo ir panaudojimo kasmetinės ataskaitos pateikimą. Teigia, kad turi būti ilgalaikis ir viešas planas - jame numatyti tam tikri rodikliai - parkavimo vietų užimtumo, triukšmo, oro taršos rodikliai, kiek lėšų surenkama ir kur panaudojama. Siūlo Nuostatų 3 punktą trumpinti taip: „3. Šia rinkliava siekiama pagerinti miesto ekologinę būklę, sumažinti automobilių srautus raudonojoje, geltonojoje, mėlynojoje ir žaliojoje zonose, surinkti lėšų, kurios bus naudojamos vietoms automobiliams statyti Klaipėdos mieste įrengti ir eksploatuoti, eismo saugumo gerinimo priemonėms įrengti, rinkliavai administruoti.“ Sako, kad taryba gali peržiūrėti kiekvienais metais viešojo transporto nuostolių dengimą, viešojo transporto infrastruktūros vystymą bei priežiūrą.Mano, kadprioritetu turi būti alternatyvių vietų automobiliams kūrimas.

V. Raugelė nepritaria rinkliavos dydžių didinimui, plečiamoms mokamoms vietoms automobilių statymui. Sako, kad pagrindinis argumentas - pandemija ir verslininkų išsakyti siūlymai.

K. Bagdonas mano, kad reikia pritarti – atsižvelgta į daugelį siūlymų (dėl kainų didinimo), tęsiami darnaus judumo plano tikslai, bus mažinami užterštumo rodikliai gatvėse.

A. Velykienė teigia, kad nesupranta parkavimo zonų išplėtimo iki Kauno g. Mano, kad sprendimo projektas ne taip pateikiamas, Transporto skyrius turi analizuoti visą miesto žemėlapį ir rinkliavą įvesti įrengus parkavimo vietas. A. Velykienė sako, kad reikia reorganizuoti VŠĮ Klaipėdos keleivinį transportą į biudžetinę įstaigą.

A. Kontautas sako, kad pasigedo konkretaus sprendimo projekto, todėl negalės pritarti sprendimo projektui. Projektas turi būti gražintas rengėjui dar ir todėl, kad jį reikia susieti su strateginiu planu, atsižvelgti į situaciją dėl COVID. Pritaria smulkiems verslininkams, kad miestas ir jiems turi padėti. A. Kontautas mano, kad klausimas nėra išdiskutuotas.

A. Razbadauskas iš dalies pritaria A. Kontautui. Sako, kad esame Sveikatos ir socialinių reikalų komitetas ir mus domina sveikata. A. Razbadauskas pasisako už sveiką miestą, mano, kad nebūtina po miesto centrą važinėti automobiliais, tačiau turi būti ir alternatyva. Pritaria, kad trūksta statistinių oro taršos, triukšmo rodiklių duomenų. Siūlo atidėti klausimą.

BALSUOTA: už – 3 (K. Bagdonas, A. Cesiulis, A. Razbadauskas), prieš – 3 (V. Raugelė, A. Velykienė, J. Šeršniov), susilaiko – 1 (A. Kontautas).

NUTARTA:

2.1. Nepritarti pateiktam sprendimo projektui.

2.2. Siūlyti (bendru sutarimu):

2.2.1. Pateikti tarybos posėdžiui papildomą medžiagą (raštus, protokolus, galiojančią nuostatų redakciją).

2.2.2. Sutrumpinti Nuostatų 3 punktą ir parašyti jį taip:„3. Šia rinkliava siekiama pagerinti miesto ekologinę būklę, sumažinti automobilių srautus raudonojoje, geltonojoje, mėlynojoje ir žaliojoje zonose, surinkti lėšų, kurios bus naudojamos vietoms automobiliams statyti Klaipėdos mieste įrengti ir eksploatuoti, eismo saugumo gerinimo priemonėms įrengti, rinkliavai administruoti.“

2.2.3. Reglamentuoti Nuostatų 4 punktą - įvesti triukšmo, oro taršos mažinimo, eismo srautų ir netvarkingo parkavimo reguliavimo rodiklius.

2.2.4. Papildyti Nuostatus apie lėšų surinkimo ir panaudojimo viešų ataskaitų skelbimą kiekvienais metais.

2.2.5. Turėti ilgalaikį viešą planą.

Posėdis baigėsi 15.00 val.

Posėdžio pirmininkas Kazys Bagdonas

Posėdžio sekretorė Lietutė Demidova